11. ฐานะการเงินและผลการดำเนินงาน

(1) ข้อมูลทางการเงินโดยสรุป

(ก) สรุปรายงานการสอบบัญชี

ปี 2551 - 2553 ผู้สอบบัญชีของบริษัทฯ คือ นายณรงค์ พันตาวงษ์ ผู้สอบบัญชีรับอนุญาต
เลขทะเบียน 3315 แห่ง บริษัท สำนักงาน เอินส์ท แอนด์ ยัง จำกัด รายงานการสอบบัญชีประจำปี
2550 - 2552 พอสรุปได้ว่า

" ข้าพเจ้าได้ตรวจสอบงบดุล ณ วันที่ 31 ธันวาคม 2553, 2552 และ 2551 งบกำไรขาดทุน
งบแสดงการเปลี่ยนแปลงส่วนของผู้ถือหุ้น และงบกระแสเงินสดสำหรับปีสิ้นสุดวันเดียวกันของแต่ละปี
ของบริษัท วโรปกรณ์ จำกัด (มหาชน) แล้วเห็นว่างบการเงินข้างต้นแสดงฐานะการเงิน
ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป "

(ข) ข้อมูลจากงบการเงิน เปรียบเทียบ 3 ปีที่ผ่านมา ( ตามเอกสารแนบ 3/1 - 3/3 )

(ค) อัตราส่วนทางการเงินที่สำคัญ เปรียบเทียบ 3 ปีที่ผ่านมา ( ตามเอกสารแนบ 3/4 )

(2) คำอธิบายและการวิเคราะห์ฐานะการเงินและผลการดำเนินงาน

ปี 2553 เป็นปีที่เศรษฐกิจโลกและเศรษฐกิจไทยมีการฟื้นตัว โดยเฉพาะปลายปี 2553
ที่ปรากฏสัญญาณของการฟื้นตัวที่ชัดเจน ซึ่งจะส่งผลต่อเนื่องมายังปี 2554
หากไม่มีเหตุการณ์รุนแรงทั้งทางด้านการเมือง ด้านภัยธรรมชาติ
และด้านการเงินในภูมิภาคต่างๆเกิดขึ้นอีกอย่างมีนัยสำคัญ
สำหรับการเติบโตของภาวะเศรษฐกิจไทยยังคงมีปัจจัยเสี่ยงทั้งภายในและภายนอก อาทิเช่น
ปัญหาการเมืองที่ยังคงรอการปะทุอยู่ตลอดเวลา ภาวะเงินเฟ้อที่ส่งผลต่ออัตราดอกเบี้ยที่ปรับสูงขึ้น
การพึ่งพาการส่งออกไปยังประเทศเศรษฐกิจหลักที่ยังไม่มีการฟื้นตัวที่ชัดเจน
และปัญหาการเมืองในทวีปแอฟริกาเหนือและภูมิภาคตะวะนออกกลางที่ส่งผลต่อราคาน้ำมัน เป็นต้น

สำหรับภาคอุตสาหกรรมผลิตและจำหน่ายอลูมิเนียมนั้นแม้ว่าอุปสงค์ได้เริ่มฟื้นตัวขึ้นบ้าง
แต่ยังคงมีปัจจัยเสี่ยงด้านอุปทานของวัตถุดิบได้แก่ Aluminium Ingot
ที่มีแนวโน้มจะไม่เพียงพอต่อความต้องการในโดยเฉพาะในภูมิภาคเอเชีย
เนื่องจากในภูมิภาคยุโรปมีความต้องการมากขึ้นและให้ราคาที่สูงแก่ผู้ผลิต
นอกจากนี้ราคาของวัตถุดิบมีการปรับสูงขึ้นในช่วงครึ่งหลังของปี 2553 ต่อเนื่องมาถึงปี 2554
และยังคงมีความผันผวนอย่างต่อเนื่อง ทำให้บริษัทฯต้องบริหารงานด้วยความระมัดระวังเป็นอย่างยิ่ง
และด้วยนโยบายที่ระมัดระวังและรอบคอบในทุกด้าน ส่งผลให้บริษัทฯ
มีผลประกอบการโดยรวมดีขึ้นจากปีที่ผ่าน ดังนี้

ในปี 2553 บริษัทฯมีรายได้จากการขายและต้นทุนขายเพิ่มขึ้นอยู่ที่ 1,976.76 และ 1,861.84
ล้านบาท ตามลำดับ หรือเพิ่มขึ้นร้อยละ 36.99 และ 36.29 ตามลำดับ
ในขณะที่ค่าใช้จ่ายในการขายและการบริหารเพิ่มขึ้นเป็น 67.04 ล้านบาท หรือเพิ่มขึ้นร้อยละ
13.85 บริษัทฯ มีความสามารถในการทำกำไรจากธุรกิจหลักเพิ่มขึ้นเล็กน้อย กล่าวคือ
ต้นทุนขายต่อรายได้จากการขายอยู่ที่ร้อยละ 94.18 ซึ่งลดลงจากร้อยละ 94.67 ในปีก่อนหน้า
ค่าใช้จ่ายทางการเงิน ลดลงจาก 23.41 ล้านบาท เป็น 17.47 ล้านบาท
เนื่องจากเงินกู้ยืมที่ลดลงในขณะที่อัตราดอกเบี้ยลดลงเช่นกัน ส่งผลให้บริษัทฯมีกำไรสุทธิอยู่ที่ 32.27
ล้านบาท หรือกำไรสุทธิต่อหุ้นอยู่ที่ 0.34 บาท

ณ สิ้นปี 2553 บริษัทมีสินทรัพย์รวมอยู่ที่ 2,132.11 ล้านบาท หรือเพิ่มขึ้น 48.03 ล้านบาทจาก ณ
สิ้นปีก่อน เนื่องจากทรัพย์สินในการดำเนินงานเพิ่มขึ้นเพื่อรองรับปริมาณธุรกิจที่สูงขึ้น
ดังปรากฏในรายการลูกหนี้การค้า และสินค้าคงเหลือที่เพิ่มขึ้น 52.16 และ 26.28
ล้านบาทตามลำดับ มาอยู่ที่ 432.36 และ 495.06 ล้านบาท ตามลำดับ
และทำให้สัดส่วนสินทรัพย์หมุนเวียนต่อสินทรัพย์ไม่หมุนเวียนสูงขึ้นเล็กน้อยอยู่ที่ 45 ต่อ 55
ในขณะที่ที่ดิน อาคารและอุปกรณ์เพิ่มขึ้นเล็กน้อยมาอยู่ที่ 1,174.50
ล้านบาทจากการลงทุนในเครื่องจักรใหม่

บริษัทมีหนี้สินหมุนเวียนอยู่ที่ 835.53 ล้านบาท ซึ่งเพิ่มขึ้น 65.86
ล้านบาทโดยมีรายการเจ้าหนี้ทรัสต์รีซีทส์ที่เพิ่มขึ้นอย่างมีนัยสำคัญจาก 403.09 เป็น 535.07
ล้านบาท ซึ่งสอดคล้องกับการเพิ่มขึ้นของสินทรัพย์หมุนเวียนข้างต้น ในขณะที่หนี้สินไม่หมุนเวียนลดลง
31.98 ล้านบาท โดยบริษัทได้ชำระคืนเงินกู้ระยะยาวจำนวน 94.40 ล้านบาท
ทำให้มียอดหนี้ค้างชำระอยู่ที่ 47.0 ล้านบาท และชำระคืนหนี้สินตามสัญญาเช่าทางการเงินจำนวน
13.94 ล้านบาท ทำให้ยอดหนี้ค้างชำระอยู่ที่ 43.80 ล้านบาท สำหรับส่วนของผู้ถือหุ้น
บริษัทมีทุนออกจำหน่ายและชำระเต็มมูลค่าแล้วอยู่ที่ 475.44 ล้านบาท ซึ่งเพิ่มขึ้น 22.63 ล้านบาท
เนื่องจากหุ้นปันผลจากปี 2552 กำไรสะสมที่ยังไม่ได้จัดสรรอยู่ที่ 346.06 ล้านบาท ซึ่งลดลง 8.47
ล้านบาทจากการจ่ายเงินปันผลระหว่างปี 2553ในขณะที่ส่วนเกินมูลค่าหุ้น
และกำไรสะสมสำรองตามกฎหมายไม่เปลี่ยนแปลง

บริษัทยังคงมีความเข้มแข็งด้านการเงิน โดยอัตราส่วนหมุนเวียนลดลงเล็กน้อยอยู่ที่ 1.14
อัตราส่วนหนี้สินต่อทุนเพิ่มขึ้นเล็กน้อยจาก 0.69 เป็น 0.71 อัตรากำไรสุทธิอยู่ที่ 1.42%
โดเยเฉลี่ยอัตราผลตอบแทนต่อสินทรัพย์ และผลตอบแทนต่อส่วนของผู้ถือหุ้นลดลงอยู่ที่ร้อยละ 1.48
และ 2.57 ตามลำดับ มูลค่าหุ้นตามบัญชีลดลงอยู่ที่ 13.1 บาทต่อหุ้น

โดยสรุป ณ สิ้นปี 2553 บริษัทมีฐานะการเงินที่มั่นคงมากขึ้นและมีความเสี่ยงทางการเงินลดลง
ในขณะที่สำหรับปี 2553
บริษัทมีผลการดำเนินงานโดยรวมที่ดีขึ้นจากความสามารถในการผลิตและจำหน่ายที่มากขึ้น
ต้นทุนขายต่อยอดขายที่ลดลง และค่าใช้จ่ายทางการเงินที่ลดลง
แต่ต้นทุนวัตถุดิบได้ปรับตัวสูงขึ้นโดยมีการขยายตัวใกล้เคียงกับยอดขายเช่นกัน
และการแข่งขันจากประเทศจีนที่ส่งผลต่ออัตรากำไรของบริษัท

(3) ค่าตอบแทนของผู้สอบบัญชี

    1.  ค่าตอบแทนจากการสอบบัญชี (Audit fee) ที่บริษัทได้จ่ายให้แก่นายณรงค์ พันตาวงษ์
        ผู้สอบบัญชี สังกัด บริษัท สำนักงาน เอินส์ท แอนด์ ยัง จำกัด ในรอบปีบัญชีสิ้นสุดวันที่ 31
        ธันวาคม 2553 รวมเป็นเงิน 800,000 บาท

    2.  ค่าบริการอื่น (non-audit fee) - ไม่มี -